I et brev til UNN skriver Statens helsetilsyn at sykehuset bryter spesialhelsetjenesteloven sin paragraf 2. Det betyr at UNN ga en uforsvarlig tjeneste.

– Jeg er glad for at jeg har fått rett i det jeg hele tiden har ment, at forholdene er kritikkverdige og at sykehuset må rydde opp i det, sier Dag Rørbakk.

– Det viktigste for meg er at ingen andre rammes på samme måte.

Han er en av 450 pasienter som måtte vente i månedsvis før de ble kalt inn til undersøkelse på urologisk avdeling ved UNN, på grunn av rot med ventelistene.

Mangelfullt system

Tilsyn viste at urologisk avdeling hadde et elektroniske journalsystemet som var mangelfullt, opplæring av personalet var ikke god nok, og sykehuset hadde dårlige retningslinjer for hvordan pasientene skulle prioriteres.

Det var sommeren 2009 at Rørbakk gikk til en lege ved UNN med symptomer som bekymret ham. Legen konstaterte endringer i prostataen og han ble henvist til videre undersøkelse.

Likevel måtte han stå ett år på venteliste. Da hadde kreften i prostataen spredd seg til lymfekjertlene.

– Nå har jeg det på sett og vis bra. Jeg har kommet under trygge vinger på Radiumhospitalet i Oslo. Samtidig er det en sykdom med mye usikkerhet, sier Rørbakk.

Han må vente fem år før han kan får en endelig friskmelding.

Anmeldte saken

Rørbakk meldte saken inn for fylkeslegen og politiet. Han er ikke helt fornøyd med svaret fra helsetilsynet.

– Det er betenkelig at brevet ikke nevner alle de 450 berørte pasientene. Saken har større dimensjoner enn de to enkeltpasientene inkludert meg som er inkludert i helsetilsynets konklusjon, sier Rørbakk.

Ønsker unnskyldning

Han forteller at han ikke har mottatt noen unnskyldning fra UNN.

– Jeg syns det hadde vært på sin plass når det er så soleklart at de har gjort grove feil, sier Rørbakk.

Nå håper han at politiet også tar tak i saken.

Sykehusdirektør Tor Ingebriktsen kan ikke kommentere saken ut over at de skal redegjøre for hvordan sykehuset vil følge opp tilsynet innen fristen på fire uker.